รัฐมนตรีว่าการกระทรวงคมนาคม กำชับ ขสมก. หากตรวจสอบรถโดยสารมีควันดำห้ามนำออกมาวิ่งให้บริการโดยเด็ดขาด
รัฐมนตรีว่าการกระทรวงคมนาคม กำชับ ขสมก. หากตรวจสอบรถโดยสารมีควันดำห้ามนำออกมาวิ่งให้บริการโดยเด็ดขาด พร้อมสั่งการให้เร่งเปลี่ยนเชื้อเพลิงมาใช้ B20 ภายใน 1 กุมภาพันธ์นี้นายอาคม เติมพิทยาไพสิฐ รัฐมนตรีว่าการกระทรวงคมนาคม พร้อมด้วยนายพีระพล ถาวรสุภเจริญ อธิบดีกรมการขนส่งทางบก ลงพื้นที่อู่จอดรถแสมดำ เขตการเดินรถที่ 5 องค์การขนส่งมวลชนกรุงเทพ หรือ ขสมก.เพื่อติดตามการตรวจวัดค่าควันดำของรถโดยสารสาธารณะ จากการตรวจสอบพบว่ามีค่าเฉลี่ยควันดำไม่เกินร้อยละ 15 - 20 ซึ่งต่ำกว่าเกณฑ์มาตรฐานของกรมควบคุมมลพิษ พร้อมสั่งการให้ ขสมก. ดำเนินการเปลี่ยนอุปกรณ์ที่เกี่ยวข้องกับการเผาไหม้เชื้อเพลิงก่อนถึงระยะที่กำหนด ทั้งการเปลี่ยนหม้อพักไอเสีย ไส้กรองอากาศ ไส้กรองน้ำมันดีเซลและไส้กรองน้ำมันเครื่อง ในรถโดยสารของ ขสมก. ที่ใช้น้ำมันดีเซลหมุนเร็ว B20 จำนวน 2,075 คัน เพื่อช่วยให้ค่าควันดำของรถโดยสารลดลงอีก  พร้อมกำชับให้ตรวจสอบพฤติกรรมการขับขี่ของพนักงานขับรถทุกครั้ง ขณะเดียวกันได้สั่งการให้ปรับปรุงพื้นที่ทิ้งขยะ พื้นที่ทำความสะอาดรถโดยสาร ห้องน้ำ และได้ตรวจสอบพื้นที่ซ่อมบำรุงภายในอู่ด้วยด้านนายประยูร ช่วยแก้ว รักษาการในตำแหน่งผู้อำนวยการ ขสมก. เปิดเผยว่า ฝุ่นละอองหลักมาจากการเผาไหม้ของเครื่องยนต์ดีเซล และการก่อสร้างโครงการต่างๆ การที่ ขสมก.เปลี่ยนมาใช้น้ำมันดีเซล B20 กับรถโดยสาร จะช่วยลดมลพิษได้ร้อยละ 4 และลดก๊าซคาร์บอนไดออกไซด์ได้ประมาณร้อยละ 15 นอกจากนี้ ขสมก.ได้กำหนดมาตรการเพื่อส่งเสริมการลดฝุ่นละอองขนาดเล็กโดยกำชับให้พนักงานตรวจดูแลรถโดยสารก่อนนำรถออกวิ่งให้บริการประชาชน โดยห้ามมิให้รถควันดำออกวิ่งให้บริการโดยเด็ดขาด หากตรวจพบจะส่งเข้าซ่อมบำรุงโดยทันที และจะมีการตรวจวัดควันดำ ตรวจวัดความดังของเสียงเครื่องยนต์ เดือนละ 2 ครั้ง